Document ID: 32009D0862

DECIZIA COMISIEI
din 30 noiembrie 2009
de modificare a Deciziei 2008/866/CE cu privire la perioada de aplicare a acesteia
[notificată cu numărul C(2009) 9326]
(Text cu relevanță pentru SEE)
(2009/862/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (i),
întrucât:
(1)
Decizia 2008/866/CE a Comisiei din 12 noiembrie 2008 privind măsurile de urgență de suspendare a importurilor din Peru de anumite moluște bivalve destinate consumului uman (2) a fost adoptată ca urmare a contaminării cu virusul hepatitei A (HAV) a anumitor moluște bivalve importate din Peru care au fost identificate ca fiind la originea unui focar de hepatita A la om. Respectiva decizie se aplica inițial până la 31 martie 2009, însă această perioadă de aplicare a fost prelungită până la 30 noiembrie 2009, prin Decizia 2009/297/CE a Comisiei din 26 martie 2009 de modificare a Deciziei 2008/866/CE cu privire la perioada de aplicare a acesteia (3).
(2)
Autoritățile peruane au furnizat informații privind măsurile corective luate pentru un mai bun control al producției de moluște bivalve destinate exportului către Comunitate.
(3)
O misiune de inspecție a Comisiei a fost realizată în perioada 7-18 septembrie 2009 pentru a evalua sistemele de control funcționale care guvernează producția de moluște bivalve și produsele pescărești destinate exportului către Uniunea Europeană.
(4)
Vizita de inspecție a verificat dacă autoritățile peruane iau măsurile corective cuprinse în informațiile pe care le pun la dispoziție după apariția unui focar de hepatită A. În special, acestea revizuiesc complet clasificarea zonelor de producție și vor revizui, de asemenea, monitorizarea zonelor de producție în ceea ce privește procedura de prelevare de probe și frecvența acesteia. Aceste revizuiri se continuă în prezent.
(5)
Pentru a proteja sănătatea consumatorilor, este necesar să se mențină măsurile de protecție prevăzute în Decizia 2008/866/CE până când autoritățile peruane finalizează implementarea măsurilor corective și Comisia realizează un alt control la fața locului. Prin urmare, este necesar ca aplicarea măsurilor prevăzute în Decizia 2008/866/CE să se prelungească până la data de 30 noiembrie 2010, fără a aduce atingere competenței Comisiei de a modifica, abroga sau prelungi măsurile respective, pe baza oricăror noi informații privind evoluția situației din Peru și pe baza rezultatului controalelor efectuate de serviciile sale.
(6)
Prin urmare, Decizia 2008/866/CE ar trebui modificată în consecință.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
La articolul 5 din Decizia 2008/866/CE, data de „30 noiembrie 2009” se înlocuiește cu „30 noiembrie 2010”.
Articolul 2
Prezenta decizie se adresează statelor membre.
Adoptată la Bruxelles, 30 noiembrie 2009.

Labels: 0
3
18
6